{"_id":"5de7fb508ebc3e54b4104d7d","slug":"tern-pilibhit-news-bly386754134","type":"story","status":"publish","title_hn":"\u092a\u091f\u0930\u093f\u092f\u093e\u0902 \u092c\u093f\u091b \u0917\u0908\u0902, 12 \u0926\u093f\u0938\u0902\u092c\u0930 \u0924\u0915 \u0939\u094b\u0917\u093e \u0938\u093f\u0902\u0917\u0928\u0932 \u0915\u093e \u0915\u093e\u092e, \u0905\u092c \u0926\u094c\u0921\u093c\u0947\u0902\u0917\u0940 \u092c\u094d\u0930\u093e\u0921\u0917\u0947\u091c \u091f\u094d\u0930\u0947\u0928","category":{"title":"City & states","title_hn":"\u0936\u0939\u0930 \u0914\u0930 \u0930\u093e\u091c\u094d\u092f","slug":"city-and-states"}}
पीलीभीत। शाहजहांपुर-पीलीभीत रेल मार्ग पर बीसलपुर तक ट्रेनों के जल्द चलने की उम्मीद बढ़ गई है। रेलवे की ओर से बिछाई गईं पटरियों को जोड़ने का काम लगभग पूरा हो गया है। अब पटरियों पर मेन सिग्नल लगाने का काम चल रहा है, 12 दिसंबर तक पूरा कर लिया जाएगा। इसके बाद पीलीभीत से बीसलपुर तक ब्रॉडगेज ट्रेन दौड़ाई जा सकेंगी। नए साल पर शहर और बीसलपुर के यात्रियों को ट्रेन पर चलने की इच्छा पूरी हो सकती है।
पीलीभीत-शाहजहांपुर रेल मार्ग पर ब्रॉडगेज काम को मंजूरी मिलने के बाद 30 मई 2018 को शाहजहांपुर रेल मार्ग पर ट्रेनों का संचालन बंद कर दिया गया था। ब्रॉडगेज पटरियां बिछाने आदि का काम रेलवे विकास निगम लिमिटेड को दिया गया। शाहजहांपुर रेल मार्ग पर रेल पटरियां बदलने का काम रेलखंड पर कार्य शुरू किया गया। पटरियों को बदलने के साथ पुल, पुलिया, भवन निर्माण के काम भी तेज किए गए। काम की गति और गुणवत्ता पर रेलवे अफसर भी नजर रखे रहे हैं। पीलीभीत से बीसलपुर तक रेल पटरियों का काम पूरा हो चुका है। 38 किलोमीटर लंबाई में रेल पटरियां बदली जा चुकी हैं। कुछ स्थानों पर भवन निर्माण का कार्य अंतिम चरण में चल रहा है। सिग्नल का काम 12 दिसंबर तक पूरा होने की बात कही गई है। इसके बाद इनकी टेस्टिंग की जाएगी। इसके बाद मुख्य संरक्षा आयुक्त परीक्षण कराकर इसका उद्घाटन होगा। फिर कभी भी ब्राडगेज ट्रेनें दौड़ सकती हैं।
बीसलपुर तक ट्रेनों के संचालन की कवायद तेज है। शाहजहांपुर रेल मार्ग की ट्रेनें प्लेटफॉर्म चार पर रुकेंगी। इसके लिए रेलवे स्टेशन पर बने फुट ओवरब्रिज का विस्तार किया जा रहा है। फुट ओवरब्रिज को प्लेटफार्म तीन से चार तक जोड़ने के लिए काम में जुटे कर्मचारी प्लेटफॉर्म चार पर फाउंडेशन बना रहे हैं। प्लेटफार्म चार पर ओवरब्रिज के दोनों ओर चढ़ने-उतरने के इंतजाम किए जा रहे हैं। इसके लिए एक ओर सीढ़ियां तो दूसरी ओर सादा रैंप बन रहा है।
शाहजहांपुर रेलमार्ग पर बीसलपुर तक ट्रेन दौड़ाने से पहले प्लेटफॉर्म चार का चौड़ीकरण किया जा रहा है। प्लेटफॉर्म को चौड़ा करने के साथ फाउंडेशन, टीन शेड आदि बनाने का काम किया जा रहा है। हालांकि अभी यह काम धीमा है।
रेलवे स्टेशन के प्लेटफॉर्म एक की लंबाई अधिक है। जबकि प्लेटफार्म दो की लंबाई उससे 100 मीटर कम है। इसके चलते पहले प्लेटफॉर्म एक और दो के बीच में लगे आउटर सिग्नल को प्लेटफॉर्म एक के हिसाब से लगाया गया था। प्लेटफार्म दो की लंबाई कम होने से सिग्नल को वहां से हटाकर प्लेटफार्म दो के निकट किया जा रहा है। सिग्नल विभाग के कर्मचारी इन दिनों इसी काम में जुटे हैं।
शाहजहांपुर रेलमार्ग पर बीसलपुर तक ब्रॉडगेज का अधिकांश काम पूरा हो चुका है। रेल पटरियां बिछाई जा चुकी हैं। सिग्नल लगाने का काम चल रहा है। इसके बाद उच्चाधिकारियों का निर्देश मिलते ही ट्रेनों का संचालन शुरू कर दिया जाएगा। - राजेंद्र सिंह, पीआरओ, इज्जतनगर मंडल